b'\n_START_ARTICLE_\nOperette\n_START_PARAGRAPH_\nOperette (fra italiensk \xc2\xabliten opera\xc2\xbb eller \xc2\xablite verk\xc2\xbb) er et musikalsk lystspill med sang, tale og ofte ogs\xc3\xa5 dans._NEWLINE_Formmessig minner operetter om operaer, men er musikalsk og tematisk lettere og mer tilgjengelig. Hovedmotivet er ikke sjelden en sentimental kj\xc3\xa6rlighetshistorie, gjerne med komisk og parodisk tilsnitt._NEWLINE_Operette som egen musikkteater-sjanger oppstod i Paris p\xc3\xa5 1850-tallet, f\xc3\xa5 \xc3\xa5r senere ble det oppf\xc3\xb8rt tyskspr\xc3\xa5klige operetter i Wien. Operettene ble en sv\xc3\xa6rt popul\xc3\xa6r sjanger, s\xc3\xa6rlig utbredt ble wieneroperetten med en rekke kjente slagere. Operettesjangeren kan ses p\xc3\xa5 som forl\xc3\xb8per for dagens musikaler og musikkspill.'